ནི་
མཆོད་རྟེན་ཐང་བཀྲ་ཤིས་དར་རྒྱས་གླིང་གི་ཁྲི་ཟུར་རྒྱ་ཏིག་
ཞབས་དྲུང་ནས་ཁོ་བོས་བརྩམས་པའི་ལྕང་སྐུ་རྡོ་རྗེ་
འཆང་གི་རྣམ་ཐར་ལ་བསྔགས་བརྗོད་དང་བཅས་
སྙན་ངག་གི་ཆབ་ཤོག་ཕུལ་བའི་ལན་དུ་སྤྲིངས་
པ་ཉིན་སྐར་མཐོང་བའི་མཚར་གླུ།
ཆོས་དབྱིངས་ཟད་མི་ཤེས་པའི་ཆུ་གཏེར་ལས། །འཕྱུར་བའི་རྒྱལ་བ་ནམ་
མཁའ་ཁྱབ་པའི་སྤྲིན། །བཀྲ་ཤིས་འབྲུག་གི་དབྱངས་སྒྲོགས་དངོས་གྲུབ་ཆར། །ལྷུག་
པར་འཇོ་བས་ཁྱོད་ལ་དགེ་ལེགས་སྩོལ། །མཆོག་གསུམ་ཐོར་ཅོག་སྤྱི་བོར་ལེགས་
བཅིངས་བསླབ་གསུམ་ཀ་ཤིའི་རས་གོས་གྱོན། །བསྡུ་བཞིའི་ལོ་འདབ་རབ་རྒྱས་
ཚད་མེད་རྣམ་བཞིའི་ནགས་ཁྲོད་ཉམས་དགར་རྒྱུ། །ལམ་ལྔའི་ཆུ་ཀླུང་གཙང་མའི་
ངོགས་སུ་དུག་ལྔའི་དྲི་མ་འཁྲུད་ལ་བརྩོན། །རིགས་དྲུག་འདྲེན་ལ་ཆོས་པའི་དྲང་སྲོང་
ཕྱིན་དྲུག་ཉམས་ལེན་ཅན་ཁྱོད་གསོན། །དེང་དུས་གངྒཱའི་སྲིང་མོ་དལ་འགྲོ་མ། །ཀླུང་
ཆེན་འཇུ་ལག་འགྲམ་གྱི་སའི་ཐིག་ལེར། །ལས་ཅན་བསོད་ནམས་ཞིང་དུ་ཆགས་
པའི་སྡེ། །བཀྲ་ཤིས་དར་ཞིང་རྒྱས་པའི་ཆོས་གྲྭ་ན། །སྐབས་འགར་དཔྱད་སྒོམ་རི་ཀླུང་
ཀུན་ཉུལ་ཞིང་། །ལ་ལར་འཇོག་སྒོམ་བྲག་ཕུག་དབེན་པར་མནལ། །ཕལ་ཆེར་སྡེ་སྣོད་
གསང་ཚིག་བཟློ་བཞིན་དུ། །མ་ཆགས་འཕགས་རིགས་ལ་གནས་འཚོ་གཞེས་ངོས། །
མོས་པའི་སེམས་ཀྱི་རིལ་བ་སྤྱི་བླུགས་ནས། །སྤྲིངས་ཡིག་སྙན་ཚིག་ཡིད་འཕྲོག་ཨནྡྷའི་
རྒྱུན། །མང་ཐོས་ལང་ཚོ་ཡོལ་བའི་གཉིས་སྐྱེས་ཀྱི། །སྙིང་ག་བསིལ་བའི་ཆབ་ཏུ་སྤྲིངས་
-280-

པས་ཚིམ། །འདི་ན་ལང་ཚོའི་རྩི་བཅུད་ཆེས་བྲི་བ། །རྒན་ལུས་གྱོ་མོའི་ཀོང་བུར་རྟེན་
འཆའ་བའི། །འཚོ་སྲོག་ལྷག་མར་གྱུར་པའི་མར་མེ་ནི། །མནལ་བྱེད་དུས་རླུང་ལྡང་
དང་མ་ཕྲད་ཀྱང་། །གཞན་གྱི་ཕུན་ཚོགས་འོད་སྣང་མི་བཟོད་པའི། །འགྲོ་ངན་ཕྱེ་ལེབ་
འགའ་ཡི་ཕྲག་དོག་གི །འདབ་མ་བསྐྱོད་པའི་རླུང་གིས་ལྷབ་ལྷུབ་ཏུ། །གཡོ་བས་རྣལ་
དུ་གནས་པའི་གོ་སྐབས་འཕྲོག །ཀྱེ་མ་ལུང་རྟོགས་ཆུ་ཁུར་དང་བྲལ་བའི། །སྐྱེས་སྤྲུལ་
མཚམས་སྤྲིན་ཐོལ་བྱུང་རྡོལ་བ་མང་། །ཀུན་གྱི་བླ་ན་འཁྲིགས་པས་ཐུབ་བསྟན་གྱི། །
ཉིན་བྱེད་ནུབ་པར་ཉེ་བ་མཚོན་བྱེད་ཅིང་། །སྙིགས་མའི་རང་རྟགས་དགུང་ཐུན་གྲིབ་
སོ་ཡི། །ཕྱོགས་ཀུན་ནོན་པའི་སྐལ་ངན་འདི་འདྲའི་དུས། །ལེགས་བཤད་ཉི་འོད་པྲོག་
ཞུ་ཐོད་འཆིངས་པའི། །གཟུར་གནས་ས་འཛིན་སྐལ་དབང་མཐོ་བ་དཀོན། །དེའི་ཕྱིར་
ཁོ་བོའི་རྣམ་དཔྱོད་སོར་མོ་ཡིས། །དམ་པའི་རྟོགས་བརྗོད་ནོར་བུའི་རྒྱན་སྤེལ་ཏེ། །
དགེ་ལྡན་བསྟན་པའི་མཆོད་སྡོང་མཛེས་བྱས་ཀྱང་། །དེ་ཡི་ངོ་མཚར་མཐོང་བ་འདི་
ན་སུ། །འོན་ཀྱང་དྲན་དབང་ཁྱོད་ཀྱི་བློ་གྲོས་མིག །པདྨའི་འདབ་ལྟར་ཡངས་པས་
ལེགས་བཤད་འདིའི། །ཚིག་དང་དོན་གྱི་ཁྱད་ཆོས་ལེགས་མཐོང་ནས། །བསྔགས་
བརྗོད་སིལ་སྙན་དཀྲོལ་བ་དེང་ཐོས་པས། །ཨེ་མ་དུས་སྙིགས་མུན་པའི་ཁྲོད་འདིར་
ཡང་། །ལེགས་ཉེས་རི་མོ་ཇི་བཞིན་གསལ་ནུས་པའི། །རྣམ་དཔྱོད་སྒྲོན་མེ་འདེགས་
བཟོད་འགའ་མཆིས་ཞེས། །དགའ་བའི་བཞིན་རས་བཅོ་ལྔའི་ཟླ་ལྟར་འཛུམ། །ཀྭ་ཡེ་
ད་ནི་ལང་ཚོ་མཐོན་པོ་སོན། །ཁ་འཆལ་སྨྲ་བ་མང་བས་ཅི་ཞིག་བྱ། །ག་ཤེད་ཅིག་
ནས་བསུན་མ་སླེབ་ཉེ་བས། །ང་ཅག་ཕྱི་མའི་ལམ་རྒྱགས་སྒྲུབ་རེ་རན། །ཅ་ཅོའི་ལོང་
གཏམ་ཁོ་ནས་དུས་འདའ་ཞིང་། །ཆ་ལུགས་ཞི་དུལ་ཟོལ་གྱིས་གཞན་སྣང་འབྲང་། །
ཇ་སོགས་འདོད་ལ་སྲེད་བཞིན་གློ་བུར་དུ། །ཉ་ལྟར་འཆི་བདག་ལྕགས་ཀྱུས་འཛིན་
གྱིས་དོགས། །ཏ་ཐཱ་ག་ཏའི་བཅས་པ་ཁྱད་བསད་ན། །ཐ་ཆད་ངན་སོང་སྡུག་བསྔལ་
- 281 -

མྱོང་ངེས་པས། །ད་ལྟ་བག་ཡོད་དྲན་ཤེས་ལེགས་བསྟེན་ནས། །ན་འཆི་བྱུང་ཚེ་འགྱོད་
མེད་གདེངས་ཡོད་བྱ། །པ་རི་པི་རི་འདུ་འཛིའི་དབང་གྱུར་ནས། །ཕ་རོལ་འདུན་མ་
ནམ་ཡང་མ་བསམ་ན། །བ་ལང་རྣམས་དང་ཁྱད་པར་མ་མཆིས་པས། །མ་ཡེངས་
དམ་ཆོས་ཚུལ་བཞིན་སྒྲུབ་ལ་འབུངས། །ཙ་ཀོ་ར་ལྟར་དབེན་པར་མི་སྡོད་པར། །ཚ་
ལུའི་བྱ་བཞིན་གྲོང་ཡུལ་ཀུན་ཉུལ་ཏེ། །ཛ་ཧཱུཾ་ཕཊ་ཀྱི་དྲག་སྔགས་བགྲང་བའི་
མཐར། །ཝ་སྐད་འདོན་དགོས་བྱུང་ན་ངོ་ཡང་ཚ། །ཞྭ་དང་གོས་ཧྲུལ་ཟོ་མདོག་གཟི་
བརྗིད་ཞན། །ཟ་མ་ཆུ་རྡོར་ཙམ་ལས་མ་འབྱོར་ཀྱང༌། །འ་ཅག་ཆོས་ལ་མི་ཚེ་བསྐྱེལ་
ནུས་ན། །ཡ་མཚན་དེ་ལས་ཆེ་བ་ཅི་ཞིག་ཡོད། །ར་བ་ཁང་ཁྱིམ་ལེགས་ཤིང་ནོར་རྫས་
ཀྱིས། །ལ་ལུང་བཀང་ཡང་འཆི་ཚེ་གཞན་ལྟ་ཞོག །ཤ་ཁྲག་ལུས་ཀྱང་མི་འདོར་དབང་
མེད་པས། །ས་ཕུག་འགྲིམ་ནས་འདོད་ཆུང་ཆོག་ཤེས་བསྟེན། །ཧ་ཅང་ཚིག་རྩོད་ཁོ་
ནར་མི་ཞེན་པར། །ཨ་མྲ་ཏ་འདྲའི་ཟབ་དོན་ལེགས་མཉན་ནས། །ཧ་ལོའི་མེ་ཏོག་
བཞད་པའི་རི་སུལ་དུ། །ཨ་དོན་སྐྱེ་མེད་སྒོམ་ན་དོན་ཆེན་འགྲུབ། །དེ་སྐད་དྲང་སྲོང་
མཆོག་རྣམས་ཀྱིས། །མྱང་འོས་དོན་གྱི་རོ་མངར་ཅན། །འཕྲིན་ཡིག་ཨ་མྲྀ་བདག་བློ་
ཡི། །བཟའ་ཤིང་ར་བར་སྨིན་འདི་འབུལ། །ཞེས་ལྷ་རྫས་ཨ་ཡུ་ཤི། བགྲང་ཕྲེང་རྒྱན་ལྡན་
བཅས་ཆོས་གྲྭ་ཆེན་པོ་བྱམས་པ་གླིང་ནས་སྤྲིངས།
- 282 -